khistorydata/jeongjo-sjw-relations huggingface dataset:
정조 10년
丙午九月初九日卯時。上御春塘臺。親臨抄啓文臣製述兼射講。宣傳官射講。儒生九日製科次入侍時。行都承旨蔡弘履。右承旨趙衍德。左副承旨李頤祥。右副承旨李謙彬。記事官金孝建。假注書金祖淳。記注官承膺祚金健修。以次進伏訖。上曰。儒生入門單子催促。上曰。諸試官及應擧人行禮爲之。孝建承命出傳。抄啓講製試官原任提學吳載純。二直提學李秉模。原任直閣金憙金宇鎭。檢校直閣徐鼎修徐龍輔。宣傳官試射試官禁衛大將徐有大。摠戎使金思穆。直閣鄭大容。九日製試官弘文提學徐有隣。藝文提學兪彦鎬。奎章閣提學李性源。對讀官沈晉賢金履翼。記事官李崑秀尹行任及抄啓應製人等。各就位行拜禮訖。以次進伏。上曰。抄啓文臣。先射後製。上曰。試官中抄啓文臣。先爲退去。製述後參試。崑秀行任退出。命書抄啓文臣應製題。擬燕築黃金臺敎。限午時。九日製題。賦黃金臺銘黃金臺。限申時。書訖。仍命書傳敎曰。右副承旨弘文提學。持此御題。詣丹楓亭試取以來。謙彬有隣退去。上曰。九日製試官權退。待收券入考。彦鎬等退出。命書傳敎曰。政官牌招開政。又命書榻敎曰。玉堂前望單子入之。待下批牌招。以領議政呈辭。命書傳敎曰。辭單封還。卿其安心調理。俟少間。卽起視事。史官卽爲傳諭。又命書榻敎曰。左副承旨許遞。前望單子入之。待下批。牌招察任。命書傳敎曰。同副承旨聞有應避之嫌。右承旨多聞有實𧏮。許遞。前望單子入之。待下批。牌招察任。以承旨房望。命書傳敎曰仍。又命書傳敎曰。臺諫前望單子入之。命書榻敎曰。明日殿講侍衛。雲寶劍外。以入直擧行。抄啓文臣射講畢。命考應製試券。上曰。收券已多。九日製試官入侍。有隣等進伏。上曰。限至。儒生呈券催促。上曰。申時已呼。追後來呈之券勿捧。命有隣等考券訖。弘履等拆封讀奏。上曰。今日儒生製述。不如抄啓文臣之作矣。仍命書傳敎曰。九日製三中一進士兪豐柱。直赴會試。三中柳師模給二分。三下一幼學南喆寬。三下二幼學李命咸。三下二幼學李鼎來。三下三生員金偉。三下四進士姜。各給一分。其餘之次三下李益林漢浩等。各紙二卷筆二枝墨二笏賜給。賦次上申奭相。銘次上具忠元等。各紙一卷筆二枝墨二笏賜給。宣傳官射講畢。上曰。入格儒生入侍。兪豐柱等進前。上各問其姓名及工夫深淺。諸生以次進奏訖。上命試官先退。命弘履書傳敎曰。朝廷莫嚴紀綱。閫任體重。所管師律。以近日朝象推之。足可以反隅。到營時外邑。如有規避於體禮間事。侍從外守令之犯科者。無論文蔭守。當令該帥臣。爲先拿致營門決棍。此蓋存紀綱重師律之意。爲先以此意。下諭于平安兵使。申飭外邑。俾各無犯。如是下敎之後。有一毫紛然之事。守令當以紀律加等從事。以此一體嚴飭。弘履書訖。上曰。卿留在此處。書送有旨後越來。又命書傳敎曰。兩西纔經勅行。勘簿時急。守令受由。勘簿前。切勿許施。萬一拘於顔私。輕許由暇。道伯難免重勘。令廟堂措辭行會。書訖。上還內。諸臣以次退出。
정조 10년
行都承旨蔡弘履坐直。左承旨趙衍德未肅拜。右承旨徐有成坐直。左副承旨李謙煥坐。右副承旨未差。同副承旨未差。注書金孝建仕一員未差。假注書金祖淳仕直。事變假注書尹光顔仕。
정조 10년
徐有成啓曰。左副承旨趙興鎭。今日不爲仕進。卽爲牌招。何如。傳曰。允。
정조 10년
李謙煥啓曰。大司憲鄭昌順任所在外。執義李濟萬。掌令李之英在外。掌令一員未差。持平金孝眞箚批未下。持平尹悌東未署經。監察茶時之意。敢啓。傳曰。知道。
정조 10년
徐有成啓曰。備邊司郞廳來言。今日賓廳日次。而殿座相値。不得來會云矣。敢啓。傳曰。知道。
정조 10년
傳于蔡弘履曰。承旨前望單子入之。待下批牌招。
정조 10년
傳于蔡弘履曰。右承旨入侍。
정조 10년
兵曹口傳政事。副司直單金憙。
정조 10년
韓始裕在外。代以李德鉉爲事變假注書。
정조 10년
以禮曹佐郞李宗烈。奉常奉事金應著。權知承文院副正字李德鉉朴蓍壽尹光顔。副司果鄭來百。副司正洪樂貞。直閣鄭大容。專經文臣殿講時居不。依定式禁推傳旨。傳于徐有成曰。各於本司。能誦間入直。能誦後。草記替直。武臣準此。
정조 10년
徐有成啓曰。頃因左副承旨徐瀅修所啓。三都監儀軌。八目內如不修納。當該郞廳論罪可也事。命下矣。魂宮都監及墓所都監儀軌。旣皆修納。而禮葬都監儀軌。則今已過限。不爲修納。當該郞廳。所當論罪。而本院請推之外。無他可施之罰。何以爲之。敢稟。傳曰。分揀。
정조 10년
徐有成啓曰。假注書金祖淳。身病猝重。勢難察任。今姑改差。何如。傳曰。允。
정조 10년
金祖淳改差。代以李相璜爲假注書。
정조 10년
傳于李謙煥曰。關東年分狀本來到。大臣適又在闕。大臣與有司堂上及戶惠堂保米句管營門堂上入侍稟處。諸道句管堂上。亦有提問事。一體來待。
정조 10년
徐有成啓曰。左議政李福源。右議政金熤。北關句管堂上李命植。有司堂上鄭一祥李性源徐有隣。關東句管堂上金履素。關西句管堂上徐浩修。湖西句管堂上沈豐之。保米句管營門堂上具善復李柱國徐有大。依下敎來待矣。傳曰。入侍。
정조 10년
徐有成啓曰。卽者議政府錄事來言。左議政李福源。右議政金熤。不忠不誠。罪在罔赦。雖承入侍之命。不敢晏然進身。仍伏金吾門外。恭俟嚴誅云矣。敢啓。傳曰。以民事之不可緩。不憚憊甚。有此引接。而卿等之擧措。已極乖當。今於勿胥命事。傳諭之後。又復引義。何也。筵敎已悉諭。卿等卽爲入來稟處事。更遣史官傳諭。
정조 10년
徐有成啓曰。卽者義禁府都事來言。左議政李福源。右議政金熤。今方待命於金吾門外云。係是大臣去就。敢啓。傳曰。知道。
정조 10년
傳于蔡弘履曰。當該注書禁推。
정조 10년
李德鉉拿處。代以尹光顔爲事變假注書。
정조 10년
徐有成啓曰。卽者左議政李福源。右議政金熤。又使錄事。來納命召。何以爲之。敢稟。傳曰仍以傳諭史官。更爲傳授。
정조 10년
徐有成啓曰。卽者議政府錄事來言。左議政李福源。右議政金熤。嚴敎之下。震懍罔措。走伏金吾門外。恭俟鈇鉞之誅云。仍納命召。何以爲之。敢稟。傳曰。勿待命事。遣史官傳諭。仍傳命召。
정조 10년
傳于蔡弘覆曰。大臣備堂入侍。
정조 10년
傳于李謙煥曰。都承旨牌招。
정조 10년
傳于蔡弘履曰。都承旨入侍。
정조 10년
傳于蔡弘履曰。承旨房仍。
정조 10년
禮曹啓目。粘連南部幼學李春老上言云云。屢煩天聽。終涉猥越。置之。何如。判付啓。更令吏曹。詳考實蹟。論理稟處爲良如敎。
정조 10년
蔡弘履。以奉常寺都提調提調意啓曰。東籍親耕田所種稻打作。則所出爲四石。太打作則所出爲一石五斗。豆打作則所出爲一石。皮唐黍打作則所出爲二石之意。敢啓。傳曰。知道。
정조 10년
徐有成。以成均館行大司成意啓曰。四學學製。分四等設行。而有過限之事。則當等季朔旬間。以限內不得爲之之意。自本館草記事。曾已定式矣。兼東學敎授李太亨在外。限內不得設行云。令政院稟旨擧行。何如。傳曰。允。
정조 10년
蔡弘履。以忠勳府言啓曰。慶尙道安義幼學愼性淵上言。啓下本府後。過限不爲現身。上言內辭意。依法勿施。何如。傳曰。允。
정조 10년
徐有成。以訓鍊都監言啓曰。依傳敎。專經講不通。本局哨官李翼鉉尹範九。能誦間。竝爲入直之意。敢啓。傳曰。知道。
정조 10년
徐有成。以禁衛營言啓曰。本營千摠柳光璧。身病猝重。勢難察任。改差。何如。傳曰。允。
정조 10년
徐有成。以御營廳言啓曰。東廟有頉處。臣看檢修改後。別單書入之意。敢啓。傳曰。知道。
정조 10년
徐有成。以御營廳言啓曰。依傳敎。武臣專經講不通人。東道參軍具弘遠。能誦間。本營入直之意。敢啓。傳曰。知道。
정조 10년
徐有成。以御營廳言啓曰。本廳哨官李奎七。身病甚重。勢難察任。改差。何如。傳曰。允。
정조 10년
徐有成。以訓鍊院言啓曰。因兵曹草記批旨。有計劃官雖無奸情。不可全然仍置。令該院首堂勘罪之命矣。試射事體。何等嚴重。而計劃官權知。奉事李聖胤劉漢膺李宜桓申益文韓得祚等。莫重入啓文書。不能審愼。致有錯亂之擧。萬萬痛駭。竝爲削仕。從末降座。以懲日後之意。敢啓。傳曰。決棍懲礪。可也。
정조 10년
徐有成。以訓鍊院言啓曰。依本院草記判付。計劃官權知。奉事李聖胤申益文劉漢膺李宜桓韓得祚等。各決棍十度懲礪之意。敢啓。傳曰。知道。
정조 10년
漢城府啓目。粘京居申景說與呂萬永山訟。令道臣參以意見。指一論理啓聞事。分付。何如。判付啓。此亦出於執兩端之意。此訟將無決定之日乎。國體所在。寧容若是。嚴飭山在官。今番段。除尋常仔細摘奸。具意見指一報來後。自本府論理稟處。俾無更訴之弊爲旀。地方官推考事。依回啓。施行爲良如敎。
정조 10년
大司諫徐有成。司諫呂萬永。掌令洪樂恒。持平金孝眞。獻納金光岳。正言申大尹等。伏以。殿下今日之擧。何其過中之若是也。以蔡濟恭負犯之至重。前後聲罪。已悉於大臣筵奏。搢紳諸疏。殿下亦旣洞燭無餘。則歲月雖云稍久。公議轉益憤惋。尙貸王章。刑已失矣。顧何可絲毫擬議於拂拭之誤恩。而乃於千萬意外。特畀西閫之重寄。有若無故之人。歷揚簡拔者然。天下寧有是耶。如此不已。則隄防益壞。義理益晦。將至於國不國人不人矣。寧不寒心。且以渠之處義言之。恩宥之下。固宜縮伏俟命之不暇。而敢於淸蹕回鑾之傍。挺身祗迎。略無顧忌。觀瞻之駭痛。尤當如何。臣等於此。益不勝憤駭之至。伏願殿下亟寢濟恭平安兵使特授之命焉。取進止。答曰。省箚具悉。聞今日筵敎。廷臣孰敢不領會。
정조 10년
丙午九月初十日卯時。上御仁政殿。專經文武臣殿講入侍時。行都承旨蔡弘履。右副承旨李頤祥。同副承旨李謙煥。記事官金孝建。假注書金祖淳。記注官金健修。記事官李崑秀尹行任。以次侍立訖。上具翼善冠白圓領袍烏犀帶。乘輿出協陽門。詣仁政殿陞座。命書榻敎曰。奉命承旨許遞。前望單子入之。待下批牌招。又命書榻敎曰。試官朴天衡。代南玄老爲之。李章漢。代李潤國爲之。文臣殿講考官右議政金熤。吏曹判書兪彦鎬。行大司成閔鍾顯。參考官行副司直金憙。吏曹參議李集斗。行副司直金宇鎭李泰永。武臣殿講考官左議政李福源。行副司直徐浩修李敬懋。參考官戶曹參議閔台爀。僉知中樞府事朴基豐及應講人員。竝就位四拜進伏訖。福源熤進前曰。早朝臨殿。聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。若何。上曰。一樣矣。福源等曰。日昨伏承箚批。臣等愚迷。不知聖意之何居。臣等所奏。不足有槪於聖意而然耶。上曰。予則以爲。脫人於䵝昧之科。得人於邊郵之重。故謂之兩得也。福源曰。濟恭之罪。容或一分可貸。而日前處分之後。擧世訝惑。群情咈鬱。非但國事之可悶。或恐隄防之益壞矣。熤曰。處分在上。公議在下。伏未知以濟恭爲兵使。則濟恭之號令。能行於列邑乎。上曰。以是已有成送有旨。守令之不以上官待之者。皆令自斷。然則號令豈可不行乎。福源曰。殿下以濟恭爲平常無事之人。則豈有此等下諭之擧乎。上曰。以朝象推之。則不無其弊。故如是耳。熤曰。他事姑捨。其締結妖宦。是渠一大罪案也。上曰。故相李判府。旣曰浮言不足取信。又曰塗聽途說。又曰本事虛影。旣已昭晣無餘。則今乃以此謂之逆賊。得無過乎。今則是是非非善善惡惡之道。已云無階。從今以後。更勿提起。好矣。熤曰。李判府事陳奏之前。濟恭凶言已出矣。上曰。然則李判府所謂虛影者。果何語耶。熤曰。此事。臣則知之矣。濟恭因國榮家人之說。以奴僕婦女等語咆唱。故李判府則怵於濟恭之口氣。因爲蹲坐。譬如諺所謂捉蟹放水。以至此境。上曰。卿等以李判府言爲是。故當時則置之度外。及至提起濟恭時。必欲惹起風波。豈非慨然乎。福源等曰。至今緩討。卽臣等不誠之罪。而以其不誠之故。脫濟恭於凶逆之科。則豈非處分之過中乎。臣等之言若非。則其在反坐之律。雖流放竄殛。無所不可。如其不然。則濟恭之罪惡。不可斯須而不討矣。上曰。卿等之言果是矣。而朝廷之所尊。卽在於體貌。豈可以此事。遽加反坐之律乎。福源曰。嚴敎之下。臣等不勝惶懍。而視事有命。待畢講。卽當胥罪矣。熤曰。下敎則如是。而臣等愚迷。終不覺處分之得當矣。上曰。今日待卿等多以不好之言。還用不安矣。命應講人員呼名。以次進講。至三人。上曰。命官主講。可也。上還內。諸臣以次退出。
정조 10년
丙午九月初十日巳時。上御重熙堂。右承旨入侍時。右承旨徐鼎修。假注書金祖淳。記事官李崑秀尹行任。以次進伏訖。上命書傳敎曰。安州問安中使。今番則以道內守令中亞卿假銜。傳致禮單。仍以亞卿。別爲替行之意。言及勅行。到安牧日字不遠。御帖及禮單物目。星火下送。趁十二日入去之意嚴飭。仍以此意。成送有旨于伴送使。又命書傳敎曰。左副承旨許遞。前望單子入之。待下批。牌招察任。命書榻敎曰。吏曹參議前望單子入之。命書傳敎曰。出宮門路。以協陽門爲之。仍命退。承史以次退出。
정조 10년
丙午九月初十日申時。上御誠正閣。大臣備局有司堂上句管堂上。將臣入侍時。左議政李福源。右議政金熤。訓鍊大將具善復。北關句管堂上李命植。有司堂上鄭一祥李性源徐有隣。關東句管堂上金履素。闕西句管堂上徐浩修。御營大將李柱國。禁衛大將徐有大。湖西句管堂上沈豐之。同副承旨朴天衡。假注書金祖淳。記事官李崑秀尹行任。以次進伏訖。福源等進前曰。午間。聖候。若何。上曰。一樣矣。福源曰。臣等朝者。伏承下敎。萬萬惶懍。而試事方張。故欲於出榜後待罪矣。卽又有入侍之命。且以民事時急爲敎。不得不冒沒入來矣。大抵朝臣之聲討蔡濟恭。非今日爲然也。卽五六年于玆。而殿下終不允朝臣之請。殿下若以濟恭爲無罪。則何不以誣人之律。反坐於朝臣乎。以大逆而漏網。刑政之失也。以誣人而倖免。亦刑政之失也。此是何等大事。何等大關係。而殿下欲兩已之耶。上曰。蔡濟恭事。置之勿論。可矣。予於近日聲討。有所訝惑於廷臣者。平居寂然無聞。及聞濟恭拜官。則必鬧起一場風波。此何故也。廷臣若眞以蔡濟恭爲逆。則豈有是理耶。今若用反坐之律。則必歸於大臣。故予亦因仍置之。卿等今何必撥起宿火耶。卿等必以可東可西知之。故廷臣之懲討。亦時起時止。世豈有以逆爲名。而止官則晏然平人。得官則卒得惡名者哉。熤曰。此莫非群下不誠之罪也。然臣等之言。不是則已矣。非謄傳之故紙。則安得今日聲討。明日聲討。日日如是。月月如是乎。此所以有間斷之嘆者也。常時則寂然無聞。拜官則齊聲請討者。亦有不得不然之由。蓋常時則廷臣只秉前日聲討之義理。故竊憤其倖逭王章。及夫拜官。則又非倖逭而已。將有忠逆混殽之慮。於是不得不群起而爭之矣。殿下雖以好生之大德。欲脫濟恭於凶逆之科。何乃待臣等如是之太薄乎。到今譬如漢賊不兩立。臣等被反坐之律。則已矣。濟恭決不可脫於凶逆之名矣。上曰。然則卿等雖中道付處。欲加蔡濟恭。以惡名乎。熤曰。雖如此。豈不以凶逆知之乎。上曰。前後攻蔡者。如李顯永沈樂洙者類。皆畢竟不好。以此觀之。豈不異哉。予恐卿等之畢竟有何樣事故也。熤曰。詩曰善爲謔兮。不爲虐兮。下敎如此。臣等不勝抑塞矣。但當論其本事之是非。豈必以是符之乎。設令如此。臣等豈怵然動心。而不敢聲討。使大逆終逭王章乎。上曰。龜柱則慈殿同氣也。麟漢則慈宮至親也。渠輩地處。果何如。而予皆屈恩伸法。蔡濟恭是何人。而予必欲全之乎。予於濟恭。有顧惜之心乎。有私好之心耶。雖使濟恭。眞是凶逆。大臣旣曰虛影云爾。則予亦爲之何哉。如是而卿等猶爭之不已。則卿等亦不免爲誣人之人。故予必欲脫之。予所前後下敎。前後除拜。皆爲卿等地。亦非爲一濟恭也。熤曰。大臣虛影之說。當在於其前矣。上曰。卿等其時不在此位。故不知矣。此說發於延恩門外幕次入侍。無一人不聞。亦載於堂後日記。卿等覽之。則可以知之矣。熤曰。大臣妄發之說。豈足引據乎。上曰。大抵此人。人不草草。年紀亦高。儕類又不比卿等。儕類之散亂無統。死黨之心。人人有之。而卿等雖欲殺之。其可得乎。以此以彼。卿等則第勿更爭。可矣。熤曰。李判府自服之說。殿下取信。臣等之言。殿下不惟不信。使不得發諸口。此皆臣等不誠無狀。平日不敢見孚於君父而然也。惟願卽賜黜退焉。上曰。過矣。熤曰。謂人以逆。是何等可驚可駭。至重至難之事。而自臣等至滿廷諸臣。如出一口。豈皆假言飾面。欲驅人於罔測之地乎。然則誠小人也。上曰。卿等之請討。則雖出眞情。彼諸臣其心未必以濟恭爲逆。只隨衆嘵嘵。此皆小人也。自卿等勿用此輩也。熤曰。人心不可測。雖不知誰無眞心。眞心者亦多矣。且秉彝之天。人所同得。亦豈有表裏二致之理乎。上曰。若將浼焉。絶去蔡濟恭。齊聲請討。面陰背陽。口然心不然者。此所謂反復小人。尤不可用也。王安石之爲小人無他。卽面垢不洗。衣弊不改也。此而謂小人者。以其矯情而强爲也。今日之攻蔡者。不幾於此乎。若有人爲濟恭。上言或擊錚。以明其冤。則予以爲當勝於卿等之所爲也。福源曰。自上雖曲爲之地。有此除拜之擧。大論如此。則渠豈敢下去乎。上曰。初八日已過松都矣。命植曰。置之錢穀甲兵之雄閫。諸臣之憂嘆。甚矣。上曰。然則濟恭當反乎。命植曰。凶逆所爲。亦安知其必無乎。一祥曰。忠逆不辨。而世豈有做官之理乎。上曰。李判府已爲脫給。又安有可拘之端耶。福源熤曰。自上謂之非逆。猶爲刑政之大失。況此視同無故之人。除以雄閫之任耶。上曰。曾爲箕伯。以其善治也。故西民之心。至今留愛云。以朝家言之。自此庶可弛西顧之憂。以重臣言之。一爲滌垢之方。一爲遠謗之道。豈不幸哉。履素曰。如許凶逆。竄置惟恐疎闊。何可畀之以錢穀甲兵之重任。又況得人心之地乎。有隣曰。其時問郞上疏以爲。壽賢尙在。渠焉敢自解云云。如此而彼尙無罪乎。浩修曰。昨日傳敎。臣未知其辭敎之妥當矣。有隣曰。是乃助其威也。西路守令。誰肯爲其下官乎。履素曰。若是平人。而除拜西閫。則決無昨日傳敎矣。殿下視濟恭與平人等。則豈如是過費聖念乎。於此聖意之亦不能無介於濟恭者。可以仰揣矣。上曰。此實無他。以朝象推之。則守令亦當如是。故有昨日傳敎。非以蔡濟恭之非平人而然者也。命植曰。殿下於濟恭。則曲保之不已。至使之杖守令。均是崇品。崇品之小臣。待之反不如彼。臣竊不勝抑塞慨歎矣。上曰。卿言過矣。善復曰。臣武將。不知他事。但是甲兵錢穀之地。置此凶逆之物。此甚爲驚動矣。上曰。彼若反。則豈無告變之人乎。命植曰。若待告變。則事已無及矣。熤曰。萬軾壽賢。在渠焉敢自明乎。上曰。李判府辨別玉石。到今無可罪之端。且濟恭亦必無出入逆宦家之理矣。熤曰。賊將未嘗身行竊盜之事。必指使其卒徒。濟恭雖不身入逆宦之家。其黨與皆出沒往來。則亦何異於身往耶。有隣曰。李徽之亦以聞於徐判府自首矣。浩修曰。臣則以爲。自李徽之先討爲宜矣。上曰。本事都謂之虛影。則蔡濟恭復有何樣可殺之罪耶。有隣曰。此則不在難辨。壽賢萬軾。一番盤問。本事之虛實。可以卽地判斷矣。上曰。脫人於忠逆關頭。雖一大事。其時事。予不忍聞之。故不得盤問耳。命植曰。殿下淵然深思。則必當有覺悟於聖心者矣。上曰。五六年思量未覺之事。今日何由而覺也。有隣曰。殿下每不思於當覺之地故然矣。履素曰。此事有一言可以辨破者矣。天下無兩是兩非之事。殿下如以臣等之言爲是。則濟恭逆也。如不以濟恭爲逆。則臣等當被反坐之律矣。上曰。然矣。卿等豈無反坐之罪。卿等以倖逭於反坐之律。知之。可矣。履素命植連聲奏曰。然則臣等不敢在此。退去待罪矣。上曰。如欲退去。大臣外皆退去。於是命植等以下諸臣皆退出。熤曰。今日之事。臣等與重臣。毫無異見。則諸臣待罪之後。臣等何敢在筵乎。臣等亦退去待罪矣。肘福源與退。上曰。此何景像也。仍命退。承史退出。
정조 10년
丙午九月初十日酉時。上御誠正閣。同副承旨入侍時。同副承旨朴天衡。假注書金祖淳。記事官李崑秀尹行任。以次進伏訖。天衡奏曰。今日筵席光景。此何事也。緣一濟恭事。至於滿朝諸臣逬退待罪之擧。此何事也。殿下以濟恭無罪。而必欲曲保之乎。濟恭之罪惡。國言喧騰。皆曰可殺。此非但廷臣之獨發者也。殿下雖欲咈公議而屈王法。其可得乎。伏願克恢大聖人虛受之量。以從群下之請焉。仍泣請不已。上曰。擧措駭然矣。承旨當補外。退待。可矣。命書傳敎曰。大臣傳諭。誤爲擧行。坐直承旨竝遞差。仍命退。承史以次退出。
정조 10년
丙午九月初十日巳時。上御重熙堂。承旨入侍時。右承旨徐鼎修。記事官金孝建李崑秀尹行任。以次進伏訖。上曰。傳命司謁等。竝爲直囚事。分付。賤臣承命出傳。上曰。提調入侍。賤臣承命出。與藥房提調徐有隣偕入進伏。上曰。抄啓文臣。禁推分揀事。分付。命退。諸臣以次退出。
정조 10년
丙午九月初十日二更五點。上御重熙堂。右承旨入侍時。右承旨徐有成。假注書金祖淳。記事官李崑秀尹行任。以次進伏訖。上命書傳敎曰。再明日齋宿。三明日眞殿行祭時。原任大臣參班之意。遣史官。傳諭。又命書傳敎曰。承旨未差之代。前望單子入之。待下批牌招。又命書傳敎曰。在外及未承批臺諫許遞。前望單子入之。又命書傳敎曰。本站元禮單傳給時中使。代以別問安使擧行事。已爲下敎。下去物種。一一照數受置。待勅行到站。直爲立給。勿委本官。卿其親執擧行事下諭于本閫。諸凡禁辟禁喧等事。固知其無慮。得卿爲重。何患不嚴明。更須惕念事。一體下諭。又命書傳敎曰。再明日齋宿。侍衛軍兵。皆依前月例擧行。命退。承史以次退出。
정조 10년
行都承旨蔡弘履坐。左承旨趙衍德坐。右承旨徐有成坐直。左副承旨洪明浩坐直。右副承旨未差。同副承旨未差。注書金孝建仕一員未差。假注書金祖淳仕直。事變假注書尹光顔仕。
정조 10년
洪明浩啓曰。大司憲執義掌令二員。持平一員俱未差。持平尹悌東未署經。監察茶時之意。敢啓。傳曰。知道。
정조 10년
傳于洪明浩曰。出宮門路。以協陽門爲之。
정조 10년
李相璜在外。代以南達孫爲假注書。
정조 10년
洪明浩啓曰。假注書金祖淳。姑令仍察。何如。傳曰。允。
정조 10년
傳于洪明浩曰。左承旨入侍。
정조 10년
以校理洪樂恒牌不進罷職傳旨。傳于洪明浩曰。許遞。
정조 10년
蔡弘履啓曰。吏曹假郞廳來言。承旨有闕。政事。敢稟。傳曰。政官牌招開政。
정조 10년
以吏曹參議徐鼎修牌不進罷職傳旨。傳于洪明浩曰。只推。
정조 10년
洪明浩啓曰。因成均館草記。學製限內當爲設行。而兼東學敎授李太亨在外。不得設行。令本院稟旨擧行事。允下矣。合有變通之道。何如爲之。敢稟。傳曰。許遞。今日政差出。
정조 10년
以伴送使狀啓文化縣令李英澤罷黜事。傳于洪明浩曰。今日政差出。仍令辭朝。
정조 10년
傳于洪明浩曰。今日刑曹判書望勿施。
정조 10년
有政。吏批。判書兪彦鎬進。參判未差。參議徐鼎修牌不進。行都承旨蔡弘履進。以李百亨爲副修撰。姜爲分兵曹參議。尹在陽爲典籍。成種仁爲東學敎授。尹厚東爲順陵參奉。南達孫爲仁明園守奉官。李持淳爲兼引儀。分兵曹參議單李惠祚。參知單姜。金履裕爲文化縣令。李集星爲儀賓都事。宋碩欽爲活人別提。
정조 10년
兵批。行判書李命植病。參判趙鼎鎭病。參議柳誼病。參知李夔入直進。左承旨趙衍德進。副護軍單具明謙李濟萬呂萬永李之英。副司直單鄭昌順李敬一李頤祥李集斗朴天衡金孝眞金光岳。副司果單申大尹柳光命。
정조 10년
承旨前望單子入之。李泰永洪明浩落點。
정조 10년
洪明浩啓曰。玉堂上下番俱空。已至多日。事甚未安。副修撰李百亨。卽爲牌招入直。何如。傳曰。允。
정조 10년
以副修撰李百亨牌不進罷職傳旨。傳于洪明浩曰。只推。更爲牌招。辭由勿拘。
정조 10년
兩司前望單子入之。大司憲洪秀輔。大司諫洪秉纘。執義宋銓。司諫徐秉德。獻納柳孟養。掌令尹行履姜忱。正言崔烜鄭東觀。持平閔彝顯落點。
정조 10년
洪明浩啓曰。文化縣令金履裕。仍令辭朝事命下。而兩司俱未署經。新除授兩司諸臺。竝卽牌招。以爲署經之地。何如。傳曰。待明朝牌招。
정조 10년
三司前望單子入之。執義李思祚。掌令姜世綸李庚運。持平洪聖淵李羽晉。大司諫李泰永。司諫兪彦脩。獻納趙濟魯。正言金載翼柳畊。校理朴基正。副校理金履翼。修撰李尙度洪義浩。副修撰尹序東。
정조 10년
趙衍德啓曰。右副承旨李謙煥。俄在院啓入啓之際。謂有親査之嫌陳疏。雖矣當此懲討方張之時。以區區私嫌。有此陳章。原疏所當退却。而係是僚員之疏。故以備睿覽之意。敢啓。傳曰。知道。親此原疏。只以親査應避。義難聯參爲辭。宜其見侮於僚員。有此今夜葛藤。大抵院議措辭。非尋常繳還之啓。而卽所謂聲討之擧也。親嫌二字。豈或擬議。年前箚批。昨日筵敎。昭晣之區別之無餘蘊。則當直說以重臣。無可討之罪云云。可也。如無吐出。似此口氣之氣魄。聲討之啓。焉可獨避。朝者入侍。開譬之敎。何等丁寧。則今玆之擧。可謂兩無所當。若此則眞正誅討之請。爲姻親者。皆將徑出不參乎。已蒙伸雪之後。有異見者。示可隨衆苟同乎。由前由後。大關後弊。原疏還給。右副承旨李謙煥削職。
정조 10년
蔡弘履。以吏曹言啓曰。慶州幼學李師胤。限內不爲現身。戶口亦不來呈。勿施。何如。傳曰。允。
정조 10년
洪明浩。以兵曹言啓曰。依下敎。閤門待令承政院書吏朴在默。決棍五度之意。敢啓。傳曰。知道。
정조 10년
趙衍德。以御營廳言啓曰。本廳哨官李奎七改差。代加設哨官全時允。陞差之意。敢啓。傳曰。知道。
정조 10년
洪明浩。以義禁府言啓曰。因統制使柳鎭恒啓本。刑曹粘目內。南村前別將李再靖。移本府處之事。允下矣。李再靖今方待命。卽爲拿囚之意。敢啓。傳曰。知道。
정조 10년
領議政鄭存謙箚曰。伏以。臣昨於病伏中。伏聞入侍大臣。以蔡濟恭懲討事。至承嚴敎。逬出待命。臣不勝驚悚之至。噫。彼濟恭。糾結逆宦。肆發凶言。淊天罪惡。窮凶逆節。已悉於臣等甲辰聲討之章。此豈一刻假息於牖下者。而尙逭當施之律。已切共戴之憤。今又處之於西門鎖鑰之地。處分出不意。輿情擧切驚沸。大臣之昨筵齊聲。冀寢成命。寔出於隱憂深慮。復申前請。而不賜反汗之音。乃示不槪之意。至令輔弼之臣。纔登前席。遽退胥命。臣病在垂死。雖未得登筵同聲之討。與左右相奚間。而其爲震懍。亦豈有異同哉。且況臣於年前。忝竊匪據。懲討此賊。若於其時。痛劈頭臚。畢發眞贓。進格天心。退勵公議。早伸王章。亟行天討。則豈有此今日無窮之憂。齊籲之擧也。此莫非臣不忠無狀。有賊稽討之罪。一則臣罪。二則臣罪。先降威罰於臣。以彰其罪。至於西閫外補之命。亟從收還之請。昨日兩重臣所奏。出於憂慨。豈有他哉。亦願還寢罷職之命。以開進言之路焉。取進止。答曰。省箚具悉卿懇。卿之所愼。尙未向差。憂慮萬萬。昨筵兩重臣譴罷之擧。出於息鬧也。尊大官也。卿須安心勿辭。加意善攝。竢間造朝。以副予側席慇懃之思。仍傳曰。此批答。遣史官。傳諭于領議政。
정조 10년
判府事徐命善箚曰。伏以。臣釁咎未除。疾疢漸痼。杜門廢蟄。未泯者特一息耳。近伏聞朝廷。以蔡濟恭事。上下相持。止泊無期。而反坐之敎。至下於前席。大臣卿宰。蒼皇胥命云。臣以首發此論之人。其可諉不預朝事。而默然而已乎。大抵濟恭逆節之昭著難掩者。一則潛結妖宦。自作窩窟也。一則肆發凶言。詬罵天日也。一則遙連賊黨。綢繆和應也。或援引明白。或脈絡端的。兩案之無絲毫䵝昧。擧世孰不洞知。而祗是遙連賊黨一案。因故判府事李徽之。不能詳細指陳。前後聖敎。每以證左之無人。盤覈之無處。牢拒群請。以之至于今。然徽之旣以聞於臣爲奏。則臣故在也。何患乎無其人而無其處乎。又況此乃濟恭逆節之一端耳。雖微此一端。兩罪之已成鐵案者。無所逃於鯨鯢之誅。豈必以徽之之言。有所加減於濟恭之逆節乎。臣與濟恭。義難共戴。勢不兩立。濟恭爲逆。則臣言非妄。濟恭非逆。則臣當反坐。安有論人以逆。而與其人竝處簪纓之籍者乎。目今究竟之道。惟有下臣司敗。與濟恭逐加對質。以決此不決之公案。庶合於明義理嚴懲討之方。至如朝象之顚倒。邊閫之憂虞。以臣病伏之蹤。有不敢拖及。臣無任冒昧叫閽。惶蹙竢命之至。取進止。答曰。省箚具悉卿懇。不但第三件之塗聽。第二件本事。亦有所明白分晣者。故相筵奏。記注可按。卿何辭遜。乃爾安心善攝。竢間造朝。仍傳曰。此批答。遣史官傳諭于徐判府事。
정조 10년
丙午九月十一日卯時。上御誠正閣。右承旨左副承旨與輪對官入侍時。右承旨徐有成。左副承旨李謙煥。假注書金祖淳。記事官李崑秀尹行任。東學訓導張相吾。尙衣直長洪旭浩。南部都事尹光心。北部奉事尹在伋。東部都事金載謙。以次進伏訖。上曰。輪對官以次進前。奏職姓名及職掌所懷。可也。相吾等各進奏職姓名及職掌。無所懷而退。命讀公事。有成讀奏。上命書判付訖。仍命退。諸臣以次退出。
정조 10년
丙午九月十一日辰時。上御重熙堂。左承旨入侍時。左承旨趙衍德。記事官金孝建李崑秀尹行任。以次進伏訖。上命書傳敎曰。以昨筵兩重臣之譴罷。謂罪同而罰異。則相率俟勘。可也。焉敢聯疏辭職乎。聯疏二字聞猶疾首。甲辰聯疏。則以言事。猶且被勘。今以不緊辭職。無難瀆擾。何太無嚴。陳疏諸臣。非不欲處分。而間有將任乍罷旋敍。徒歸戱劇。竝施越俸十等。原疏還給。捧納承旨爲先罷職。又命書傳敎曰。今因廚傳事。已有下敎。而纔經勅行。且當災歲。節使拜表。道伯發巡。將次第出去。畿邑兩西事誠關心。一依壬癸年例。凡百支應。比常年元節目。務從省減。萬一違越。道伯節使。難免重勘。追後亦豈無考察之擧。各別嚴飭三道。値此災歲。三南諸道。亦令此事目。各別省減事。一體分付。又命書傳敎曰。雖値登歲。已有先朝頒下式令。大小使星。列邑支供。宜不敢踰越。況値災歲乎。勅行之支應。猶且不堪其苦。豈可以我國使星。貽弊民邑乎。無論八道兩都。又無論登歲災歲。一遵先朝癸未頒降節目擧行事。自備局申明嚴飭。此蓋由於奉命使星之只要哺啜。甘犯禁令。其爲辱朝綱壞國法。莫甚於此。此豈非羞恥事乎。如是申飭。而又復循襲。其可曰使乎之體乎。以此傳敎。俾各揭板館舍。仍以先朝傳敎及啓下事目首錄。以爲常目之地。此後守令之拘於顔私。監司之慢不致察。竝依事目律論勘。以此一體嚴飭。命退。承史以次退出。
정조 10년
丙午九月十一日初更三點。上御重熙堂。坐直承旨入侍時。左承旨趙衍德。左副承旨洪明浩。假注書金祖淳。記事官金健修尹行任。以次進伏訖。上曰。前導旣命去之。則何敢不除乎。同副則無怪其生疎。不足責也。趙衍德則焉敢如是乎。李謙煥之疏退却者。旣非古規。則事當以此意。措語啓辭。不然則當捧入。何故無端退却乎。僚疏之不得退却。自是三百年古規。則豈可因趙衍德壞了。且俄者以啓辭或捧入之意。至有屢次下敎。終不擧行。果何意思耶。若不直陳其意。當嚴加處分矣。衍德悚縮不敢對。上連下嚴敎。衍德屛伏而已。上曰。當處分。脫帽待罪於協陽門外。衍德退出。上曰。焉敢着帽而出。衍德脫帽持出。上曰。政院下人。若有來在協陽門近處者。當嚴刑重治。此意。分付。仍命退。承史以次退出。
정조 10년
行都承旨蔡弘履齋宿。行左承旨具明謙齋宿。右承旨李祖承未肅拜。左副承旨趙衍德齋直。右副承旨洪明浩齋直。同副承旨朴天衡未肅拜。注書金孝建齋宿一員未差。假注書金祖淳齋直。事變假注書尹光顔仕。
정조 10년
上詣摛文院。入堂內後。奎章閣政院玉堂藥房口傳問安。答曰。知道。
정조 10년
左承旨趙衍德。右承旨李泰永。左副承旨洪明浩啓曰。臣等伏見朝者所下傳敎。有備局諸宰越俸及捧納承宣罷職之命。臣等聚首相對。始焉愕眙。繼之以憂歎也。噫。彼蔡濟恭。何等劇賊也。何等凶逆也。嚆矢於賊老。窩主於逆翰。締結妖宦。肆發凶言。其所陰慘情節。有浮於雲海。罪逆貫盈。神人齊憤。大僚討之。三司爭之。以至於擧國之人。莫不讎之。六年如一日矣。天誅未加。王章久屈。尙使偃息。共戴一天。已是臣等之罪也。今忽以西閫重地。無難畀之。有若尋常外補者然。嗚呼。以我聖明。何爲此萬萬過中之擧也。昨日兩大僚之榻前建白。兩重臣之筵中陳達。實出於匡救之忱。懲討之義。則不但不賜虛受。乃反荐下嚴敎。大僚至有胥命之擧。重臣終被罷職之罰。景色愁沮。聽聞驚惑。噫嘻。此何事也。此何擧也。至於備局諸宰之聯疏。不失無隱之義。在院承宣之捧納。卽是惟允之職。則誨責備至。譴罰相續。臣愚死罪。此豈臣等所期望於殿下者哉。臣等職在近密。目見義理之漸盭。隄防之益壞。不敢終默。相率齊籲。伏願聖明。特恢轉環之量。收還濟恭外補之命。亟循公議。以嚴懲討。前後所下傳敎。一竝反汗。以光聖德焉。臣等冒萬死。敢啓。傳曰。知道。
정조 10년
趙衍德啓曰。今日齋宿承旨。當爲備員。而都承旨蔡弘履。不爲仕進。所當請牌。而拘於廳規。不得請牌。何以爲之。敢稟。傳曰。牌招。
정조 10년
傳于趙衍德曰。在外臺諫許遞。前望單子入之。其中罷散人敍用。待下批。牌招察任。
정조 10년
兩司前望單子入之。持平李翼晉宋民載。司諫宋銓。執義李壽咸落點。
정조 10년
承旨前望單子入之。具明謙李祖承落點。
정조 10년
有政。吏批。判書兪彦鎬進。參判未差。參議徐鼎修。行都承旨蔡弘履進。以朴天衡爲承旨。成德雨爲副校理。許晪爲奉常正。閔孝克爲兵曹佐郞。
정조 10년
兵批。行判書李命植病。參判趙鼎鎭病。參議柳誼病。參知李夔入直進。行左承旨具明謙進。副司直單鄭述祚。
정조 10년
左議政李福源。右議政金熤箚曰。伏以。臣等近以蔡濟恭事。荐犯瀆擾之罪。屢承截嚴之敎。而終不敢默而息者。豈臣等私惡於濟恭哉。所懼者亂逆之無懲也。所慨者擧措之非常也。憂世道之莫可底定也。恐人心之轉益詿誤也。噫嘻。位崇顯而交通幽陰。以臣子而詬罵天日。此爲何等凶穢之行。何等悖逆之案。目擊之問郞。書諸章牘。耳剽之大官。誦於筵席。左右卿大夫。皆曰可殺。朝廷百執事。羞與共戴。而碪鑕不加。爵秩自如。牖下歲月。一任偃息。畢竟假以符銊。委之鎖鑰。有若起廢嚮用者然。天下寧有是哉。喣濡豺虺。望其懷恩而感化。壞決隄防。欲其息波而寧靜。吁亦難矣。且名義者。士之所重。而守之者鮮。寵利者。衆之所慕。而趨之則易。世之有志操辨逆順者。能復幾人。是則殿下不忍於一濟恭。使幾定之世道人心。復歸於迷惑搖蕩。其流之害。將不可涯。亦豈非大可恐深可憂者哉。臣等昨以屈己從衆之意。反復仰陳。耿耿餘忱。不能終已。惟乞更加三思。亟收前命。勿拘銷印之小嫌。益光轉圜之聖德焉。臣等伈泄寂默。度了許多年。使國論久鬱。王章未伸。以至有今日處分。而誠無素積。辭欠別白。草草匡救。迄未孚格。半夜前席。徒煩誨責之勤。再納命召。未蒙勘處之恩。慙惶震慓。置躬無地。雖聖上涵容寬假。不加之誅。而臣等更何顔面。晏然冒據於廊廟之上乎。兩重臣譴罷之特命還收。寔出於慰藉臣等之聖意。而臣等之區區自處。不但爲兩重臣譴罷也。積罪未勘。進身無路。莫嚴者法紀。莫重者廉防。特敎賓對。事體自別。而以此情踪。末由趨造。跡涉逋慢。尤增死罪。伏乞聖明。早降威罰。以肅邦憲。以靖私義。不勝大願。取進止。答曰。省箚具悉卿等之懇。苟有可陳之事。則賓對已進定。何如是爲說耶。兩重臣譴罷還收。亦出爲卿等簉朝也。卿等安心勿辭。卽爲入來。仍傳曰。此批答。遣史官傳諭。
정조 10년
丙午九月十二日四更一點。上詣眞殿。親行酌獻禮入侍時。行都承旨蔡弘履。左副承旨趙衍德。右副承旨洪明浩。記事官金孝建。假注書金祖淳。記注官金健修。記事官李崑秀尹行任。檢校提學兪彦鎬。二提學李性源。二直提學李秉模。檢校直閣徐鼎修。直閣鄭大容。以次侍立訖。上具以下漏落
정조 10년
行都承旨蔡弘履坐。行左承旨具明謙坐。右承旨趙興鎭坐直。左副承旨趙衍德坐直。右副承旨朴天衡坐。同副承旨孟至大未肅拜。注書金孝建仕一員未差。假注書金祖淳仕直。事變假注書朴瑞源仕。
정조 10년
蔡弘履啓曰。右承旨李祖承。今日不爲仕進。卽爲牌招。何如。傳曰。許遞。前望單子入之。
정조 10년
以承旨房望。傳于蔡弘履曰。仍。
정조 10년
趙衍德啓曰。獻納趙濟魯。正言柳畊金載翼。引避退待。已至經宿。尙未處置。事甚未安。執義李壽咸。掌令姜世綸李庚運。竝卽牌招。以爲處置之地。何如。傳曰。允。
정조 10년
蔡弘履啓曰。文臣製述。十五日爲之事。命下矣。處所。以何處爲之乎。敢稟。傳曰。封裹相値。以念後退行。日字。更待下敎。
정조 10년
蔡弘履啓曰。日次儒生殿講。十五日爲之事。命下矣。處所。以何處爲之乎。敢稟。傳曰。封裹相値。進定於明日。處所。便殿爲之。
정조 10년
以寶劍望筒。傳于趙衍德曰。置之。
정조 10년
傳于具明謙曰。右副承旨同副承旨戶曹堂郞入侍。
정조 10년
以兵曹參判趙鼎鎭初度呈辭。傳于蔡弘履曰。兵曹番次苟艱。而無端呈單。何也。此呈辭勿施。捧納承旨。推考。
정조 10년
具明謙啓曰。事變假注書尹光顔。身病猝重。勢難察任。今姑改差。何如。傳曰。允。
정조 10년
尹光顔改差。代以朴瑞源爲事變假注書。
정조 10년
以校理洪樂恒許遞傳旨。傳于蔡弘履曰。如是不察。萬萬駭然。當該承旨遞差。當注書汰去。誤書處。更爲書入。
정조 10년
假注書金祖淳汰去。代以金載一爲假注書。
정조 10년
金載一在外。代以安經心爲假注書。
정조 10년
以黃州牧使趙長鎭。長淵縣監邊慶遇。鳳山郡守韓光濟等拿處傳旨。傳于趙興鎭曰。勘簿時急。兩西守令。旣命勿許受由。來往之際。徒致曠官。此傳旨。分揀。
정조 10년
以平安監司狀啓。兵使蔡濟恭不呈公狀。其罪狀令廟堂稟處事。傳于趙興鎭曰。雖非譴補。兵使道伯。豈可直請罷黜乎。不得依例罷黜云云。已是衍語。且其不呈公狀。似必有委折。然體例所在。不可放過。何必令廟堂稟處。平安兵使蔡濟恭。從重推考。以此回諭。
정조 10년
以慶尙監司狀啓。釜山前僉使柳光璧。柴炭啓下節目。掩置不頒。貪婪加懲之罪。令攸司稟處事。傳于趙興鎭曰。觀此狀辭。柳光璧事。萬萬駭然。戶民除弊。省減所捧。至有成節目頒示之擧。焉敢掩置不頒。如前濫捧乎。貪黷之外無甚矣。令該府卽爲拿來嚴囚。捧口招以聞。節目後加捧數爻。依狀請刻期還給民間後。狀聞事。回諭。
정조 10년
兔山幼學金宗麗原情。傳于趙興鎭曰。雖曰前官子之事爲說。無異語侵官長。此等民習。不可不嚴繩。而大抵甲辰勅行。本邑倅多有干科之事。擬欲摘發勘罪。因其貶第下考未果矣。本事之必無以現發。他事推之。難保其信。然令道臣詳査報來後稟處。上言人。亦令道伯勘罪事。分付。
정조 10년
以全羅監司啓本罪人金濟弘到配事。傳于趙興鎭曰。分揀放送。
정조 10년
蔡弘履啓曰。吏曹假郞廳來言。臺諫有闕政事。取稟。傳曰。明日爲之。
정조 10년
趙興鎭啓曰。臣與左副承旨趙衍德伴直矣。因兩南儒生侵斥之疏。俄纔陳章經出矣。伴直無人。同副承旨朴天衡。卽爲牌招入直。何如。傳曰。允。
정조 10년
記事官金珍恪書啓。臣敬奉聖諭。馳往傳諭于南部薰陶坊苧廛洞契行判中樞府事徐命善所住處。則以爲。卽者史官臨宣下敎。有十三日眞殿行祭時參班之命。臣之少伸情禮。每在是日。而賤疾越添於數日之內。自量筋力。實無趨進之望。人事都絶。寧欲溘然。伏枕悲泣。不知所達云矣。敢啓。傳曰。知道。
정조 10년
趙衍德。以弘文館言啓曰。新除授副校理成德雨。時在京畿坡州地。副修撰尹序東。時在富平地。經筵入番事緊。請竝斯速乘馹上來事。下諭。傳曰。依啓。
정조 10년
趙興鎭。以弘文館言啓曰。校理尹致性。由限已過。卽爲牌招察任。何如。傳曰。允。
정조 10년
趙衍德。以都摠府言啓曰。今日入直內三廳武兼禁軍及軍兵等。當爲中日習射。而摛文院齋宿相値。不得爲之之意。敢啓。傳曰。知道。
정조 10년
趙興鎭。以義禁言啓曰。全羅道光陽縣遠地定配罪人金濟弘到配啓本判付內。分揀放送事。命下矣。金濟弘卽爲放送事。分付該道道臣之意。敢啓。傳曰。知道。
정조 10년
趙興鎭。以義禁府言啓曰。釜山前僉使柳光璧。令該府卽爲拿來嚴囚。捧口招以聞事。傳旨啓下矣。柳光璧。以慶尙監司金尙集裨將下去云。卽爲發遣府書吏。拿來。何如。傳曰。允。
정조 10년
執義李壽咸啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。快正王法。請物故罪人國榮。亟施孥籍之典。請還寢李魯春絶島安置之命。亟令王府。設鞫嚴問。期於得情。請議藥醫官李廷楫李喜仁尹敬行等。亟令王府。設鞫得情。快正典刑。請機張縣竄配罪人李東馨。亟令王府。設鞫嚴問。新除授持平宋民載。時在忠淸道忠州地。持平李翼晉。時在京畿富平地。司諫院司諫宋銓。時在京畿富平地。請竝斯速乘馹上來事。下諭。臣等之言議風采。本不合於耳目之任。而除旨忽下。賓對有命。懲討義重。他不暇顧。相率登筵。以蔡濟恭事。合陳所懷。而聖敎截嚴。誨責備至。至有僚削職之命。臣等旣已隨參。則義難獨逭。其何可一刻晏然於臺次乎。引嫌而退。長僚被譴。固宜引避。豈可以此輕遞言官。請獻納趙濟魯。正言柳畊金載翼。竝出仕。答府曰。不允。下諭事。依啓。處置事。依啓。
정조 10년
刑曹啓目。衛外擊錚人瑞山居寡女李召史原情云云。依先朝受敎。爲先放送。所供如此。上裁。何如。判付啓。壓良爲賤。私施惡刑。許多罪犯。誠如其矣所供。萬萬痛駭兺不喩。此而歇勘。無勢殘民。何以支保。令道臣除尋常嚴査狀聞事。分付爲良如敎。
정조 10년
左副承旨趙衍德疏曰。伏見忠淸全羅兩道儒生李義璧等疏本。則以原疏之不卽捧納。有沮遏士論壅蔽天聽等語。侵斥備至。臣旣該房。何可晏然。玆控短章。徑出禁扃。伏乞聖明。亟鐫臣職。以安微分。千萬幸甚。省疏具悉。爾其勿辭察職。
정조 10년
丙午九月十三日辰時。上御重熙堂。承旨入侍時。右承旨趙興鎭。假注書金祖淳。記注官承膺祚。記事官李崑秀。以次進伏訖。上曰。左副承旨疏批。依例頒布。賤臣承命出傳。命書榻敎曰。承旨前望單子入之。待下批牌招察任。上曰。左副承旨牌招。出榻敎賤臣承命出傳。上曰。左副承旨牌去來。催促。賤臣承命出傳。上曰。平安監司處有旨。令都承旨。卽爲成帖下送。仍命退。承史以次退出。
정조 10년
行都承旨蔡弘履坐。行左承旨具明謙坐。右承旨趙興鎭坐直。左副承旨趙衍德坐直。右副承旨朴天衡坐。同副承旨孟至大坐。注書金孝建仕直一員未差。假注書安經心仕。事變假注書朴瑞源仕。
정조 10년
趙衍德啓曰。大司憲掌令一員未差。執義李壽咸呈辭。掌令李庚運疏批未下。持平宋民載李翼晉俱在外。監察茶時之意。敢啓。傳曰。知道。
정조 10년
趙衍德啓曰。今日殿座時。別侍衛當爲備員。而兵曹判書李命植。以身病不爲入來。卽爲牌招。何如。傳曰。允。
정조 10년
傳于孟至大曰。殿講。以命官仁政殿爲之。
정조 10년
傳于趙興鎭曰。右承旨入侍。
정조 10년
有政。吏批。判書兪彦鎬進。參判未差。參議除鼎修試官進。都承旨蔡弘履進。金頤柱爲大司憲。金載人爲大司諫。崔烜爲掌令。李敏采爲獻納。申光祐宋翼孝爲正言。申馥爲修撰。金宇鎭爲禮曹參議。金憙爲同義禁。李寅采爲惠陵別檢。
정조 10년
兵批。判書金履素病。參判李在學病。參議柳誼病。參知李夔入直進。右承旨趙興鎭進。副護軍李思祈徐秉德兪彦脩。副司直洪秉纘李祖承柳孟養閔彝顯尹悌東洪聖淵李羽晉申馥。副司果李鼎德姜彝正李東郁鄭東觀崔烜。
정조 10년
蔡弘履。以禮曹言啓曰。以文臣殿講不通人禁推傳旨。傳曰。各於本司。能誦間入直。能誦後。草記替直事。命下矣。卽者各其司擧案以爲。奎章閣直閣鄭大容。本曹佐郞李宗烈。奉常寺奉事金膺著能誦。承文院副正字李德鉉方在禁推。朴蓍壽尹光顔。司果鄭來百。司正洪樂貞。已爲能誦云。敢啓。傳曰。替直。
정조 10년
丙午九月十四日巳時。上御重熙堂。右承旨入侍時。右承旨趙興鎭。記事官金孝建李崑秀尹行任。以次進伏訖。上曰。儒生殿講。姑爲退定。待下敎爲之事。分付。賤臣承命出傳。上命書傳敎曰。都承旨馳詣宗廟景慕宮。奉審摘奸以來。命退。承史以次退出。
정조 10년
丙午九月十四日未時。上御重熙堂。承旨入侍時。右承旨趙興鎭。記事官金孝建李崑秀尹行任。以次進伏訖。上命書傳敎曰。宜嬪喪。依甲申年例。以後庭一等禮擧行事。分付。命退。承史以次退出。
정조 10년
行都承旨蔡弘履坐。行左承旨具明謙坐。右承旨趙興鎭坐直。左副承旨趙衍德坐直。右副承旨朴天衡坐。同副承旨孟至大坐。注書金孝建仕一員未差。假注書金祖淳仕直。事變假注書朴瑞源仕。
정조 10년
趙衍德啓曰。大司憲金頤柱未肅拜。執義李壽咸呈辭。掌令李庚運疏批未下。掌令崔烜。持平宋民載李翼晉俱在外。監察茶時之意。敢啓。傳曰。知道。
정조 10년
奉朝賀金致仁。領府事金尙喆。判府事徐命善。領敦寧洪樂性。左議政李福源。右議政金熤爲承候來待矣。傳于蔡弘履曰。入侍。
정조 10년
時原任閣臣。爲承候來待矣。傳于孟至大曰。入侍。
정조 10년
傳于趙衍德曰。右副承旨與一提學入侍。
정조 10년
傳于趙興鎭曰。今番禮葬時縀疋諸種。自內貿用。其他進排皆省減。各司官員。亦勿待令事。已有下敎。而聞謄錄中烻燔軍。以京各司擔當云。明日則勿爲責立。只正日擧行。炬子則令該廳給價。造墓軍以價米上下事。分付戶惠廳。
정조 10년
孟至大。以禮曹言啓曰。謝恩使拜表及方物封裹。以念後改擇日事。命下矣。更令日官推擇。則今九月二十三日二十四日二十五日二十六日。俱有拘忌。二十一日卯時爲吉云。謝恩使拜表。以此日時定行。而方物封裹。前期三日。以十八日擧行之意。竝爲知委。何如。傳曰。允。
정조 10년
義禁府啓目。事變假注書李德鉉。原情云云。傳旨內辭緣。泛稱遲晩。刑推得情。何如。判付啓。分揀放送爲良如敎。又啓目。安岳前郡守金魯永原情云云。傳旨內辭緣。泛稱遲晩。所當情刑是白乎矣。曾經侍從。勿爲請刑。載在大典通編。議處。何如。判付啓。以草記照律爲良如敎。又啓目。延日前縣監朴挺玉原情云云。問目內辭緣。泛稱遲晩。所當請刑是白乎矣。曾經都摠經歷。勿爲請刑。載在大典通編。議處。何如。判付啓。以草記照律爲良如敎。又啓目。南村前別將李再靖原情云云。問目內辭緣。泛稱遲晩。刑推得情。何如判付啓。除刑推。以草記照律爲良如敎。又啓目。殷栗前縣監李鼎烈原情云云。問目內辭緣。泛稱遲晩。刑推得情。何如判付啓。觀此所供。不但與狀辭。節節相反。揆以事理。決無誣罔之理。然則監司事。亦甚可訝。此囚段。放送爲良如敎。又啓目。兵曹前佐郞崔守忱原情云云。傳旨內辭緣。泛稱遲晩。所當請刑是白乎矣。曾經侍從。勿爲請刑。載在大典通編。議處爲白乎旀。惠化門護軍張震禧。部將金弘奎。昭義門部將申益麗等。原情云云。傳旨內辭緣。泛稱遲晩。竝只刑推得情。何如判付啓。除刑推。竝只以草記照律爲良如敎。又啓目。月串前僉使李喜健原情云云。問目內辭緣。泛稱遲晩。刑推得情。何如。判付啓。除刑推。以草記照律爲良如敎。
정조 10년
弘文館應敎臣鄭萬始。校理臣朴基正。副校理臣金履翼。修撰臣李尙度。副修撰臣李百亨等。伏以。昨於筵席。兩司以蔡濟恭事。俱陳所懷。其所陳達。雖甚草草。尙幸公議之不泯。臺體之猶存。則今日詣臺之臣。固當繼其未了之懷。以爲連啓之道。而不此之爲。伈泄而退。大抵臺閣所啓。若値齋日。則以所懷代之。自是前例也。然則昨日所懷。雖未承下批。大論旣發之後。如是顧瞻。不思繼起之擧者。寧有如許臺體乎。臣等誠恐若此不已。則臺憲壞沐浴之意。而亂賊無懲畏之日矣。臣等謂當該詣臺臺臣。施以譴削之典。斷不可已也。取進止。答曰。省箚具悉。臺臣論罪事。爾等不聞筵敎乎。
정조 10년
丙午九月十五日卯時。上御誠正閣。右承旨同副承旨與時原任大臣閣臣入侍時。右承旨趙興鎭。同副承旨孟至大。記事官金孝建李崑秀尹行任。奉朝賀金致仁。領府事金尙喆。判府事徐命善。領敦寧洪樂性。左議政李福源。右議政金熤。檢校提學兪彦鎬。原任提學吳載純。二提學李性源。原任直提學徐浩修徐有防。一直提學朴祐源。二直提學李秉模。檢校直閣金憙徐鼎修。原任直閣徐龍輔鄭東浚。直閣鄭大容。以次進伏訖。致仁等曰。實是千萬意外之變。無辭仰達矣。上曰。病情奇怪。竟至此境。誠爲慘惻矣。命善曰。擧國顒祝之餘。有此意外之變。抑塞罔措。不知仰奏矣。樂性曰。五月之後。一國企望。惟在於此。而不出四五朔。又遭此變。聖心伏想慘怛難定。夜來寢睡之節。未知。若何。上曰。善睡善食。心界則別無驚動處。而所可悶者。從今以後。國事尤無係望之處矣。致仁等曰。目今悠悠萬事。專在於保嗇聖躬。十分加意焉。上曰。奉朝賀之病。近果快差否。致仁曰。尙未快愈矣。福源曰。方物封裹。在於今日。而事勢多有掣礙。且節使行期。比前太早。拜表及封裹差退。改擇日事。分付該曹。何如。上曰。以念後改擇。可也。出擧條命退。諸臣以次退出。
정조 10년
丙午九月十五日辰時。上御誠正閣。一提學入侍時。右承旨朴天衡。假注書金祖淳。記事官李崑秀尹行任。一提學金鍾秀。以次進伏訖。上曰。卿何如是速來乎。鍾秀曰。昨夜三更後。得接閣中所報。卽爲馳來。而今登筵席。無辭可達矣。上曰。此亦天也。奈何。鍾秀曰。今則萬事已矣。更無可達之事。而區區所望。惟在保嗇聖躬。廣求儲嗣矣。上曰。俄者大臣入侍。亦有下敎者矣。大抵予心予自度之。果如常時無異。不難於耐遣。殆若不近人情者然矣。鍾秀曰。臣則全然無聞矣。未知有何症候而遽至於此耶。上曰。婦人心弱。全是七情症也。自五月以後得重病。其間避接於本宮。少有差勝之意。故還爲入來。竟至於此矣。鍾秀曰。五月喪變。巧如壬申已事。故中外臣民。屈指顒望之餘。遭此千萬夢寐外慘變。臣之愚慮。竊謂聖心。必難理遣矣。今承下敎。乃知大聖人達觀之度。不以儲嗣之早晩。有所過損於保嗇之方。還甚萬幸。皇天祖宗。眷祐東上。螽斯之慶。自當不日可期。大抵廣儲嗣之本。在於保嗇聖躬。而又在於廣之一字也。文王之九十九子。本於關睢樛木。而周禮所謂八十一侍御者。亦廣之之意也。古人雖匹夫之賤。皆有一妻一妾。則豈爲好色而然哉。其意亦在於廣求嗣續也。伏願留意於廣之一字焉。上曰。俄者大臣所奏。亦如卿言矣。鍾秀曰。臣又有所懷。敢此仰達矣。卒哭日。臣以逆醫事。有所仰陳。聖聰想必記有矣。逆醫之不得窮覈正法。卽是萬萬不成說之事。而及遭此變。追思往時。抑塞憤痛。尤倍於前日。今雖萬事長已。若得覈問逆醫。夬正其罪。則可以少洩此悲冤之忱。伏願克斷聖衷焉。上曰。李廷楫。豈不竄配乎。鍾秀曰。雖薄勘。若以其罪罪之。則庶可以少慰在天之靈。略雪一國之冤。而此非二件。罪案不過以宣洩一事。有此薄勘。則中外臣民。弸結冤酷之痛。無日可洩矣。上曰。其時予豈不曰於渠已質言。不可以此爲罪云乎。鍾秀曰。聖意必欲生之。故以宣洩大內之言爲罪。此則庸有可恕之端矣。上曰。宣洩則人情無怪其然矣。到今何必更提此事。以憾予心乎。卿勿復言。可矣。上曰。何時。當下去耶。鍾秀曰。老母之病。實難暫時離側。筵退後。欲爲下去矣。命退。諸臣以次退出。
정조 10년
行都承旨蔡弘履坐。左承旨柳誼坐。右承旨趙興鎭坐直。左副承旨李祖承坐直。右副承旨洪義榮坐。同副承旨孟至大坐。注書金孝建仕一員未差。假注書金祖淳仕直。事變假注書朴瑞源仕。
정조 10년
趙興鎭啓曰。大司憲金頤柱。持平李翼晉未肅拜。執義李壽咸呈辭。掌令李庚運疏。批未下。掌令崔烜。持平宋民載在外。監察茶時之意。敢啓。傳曰。知道。
정조 10년
傳于蔡弘履曰。左承旨許遞。前望單子入之。待下批牌招察任。
정조 10년
兵曹參知前望單子入之。朴天衡落點。
정조 10년
傳于蔡弘履曰。軍士房承旨入侍。
정조 10년
傳于洪義榮曰。禮兵房承旨入侍。
정조 10년
李祖承。以義禁府言啓曰。時囚罪人李喜健崔守忱張震禧金弘奎申益麗金魯永朴挺玉李再靖等原情公事判付內。以草記照律事。命下矣。李喜健。江華留守朴祐源狀啓內。防軍給代法意。何如。而身爲鎭將。奪取土卒口吻中物。一百四十三兩之多。有此不法之擧。哀彼貧殘堡卒。無以支存。事之駭痛。莫此爲甚。同本錢。今方刻期徵出。分給土卒。而如此鎭將。不可不別般警勵。爲先罷黜。其罪狀。令攸司稟處。罪取考律文。則大明律在官求索借貸人財物條有曰。凡監臨官吏求索借貸所部內財物者。計贓準不枉法論。强者準枉法論。枉法贓一十五貫。杖一百。崔守忱張震禧金弘奎申益麗等。傳旨內門單子。以宣化門昭義門仍閉之意。啓下後。兩門之鑰。依例來納。則罷漏後。不爲仍閉。推此可知。事極驚駭。當初護軍部將之不遵傳令。依前開門入直郞廳之不能照檢。循例放鑰。俱極可駭。罪取考律文。則大明律制書有違條有曰。凡奉制書有所施行而違者。杖一百。大典通編推斷條有曰。犯私罪杖一百決杖。告身盡行追奪。雜令條有曰。王府決杖者。代以金贖云矣。李喜健崔守忱張震禧金弘奎申益麗等。各杖一百收贖。告身盡行追奪竝放。金魯永。傳旨內邑吏所爲。萬萬痛駭。潛買飯俸。已非狼藉犯手之事。況腰佩錢貨。尤係邦禁。事出副勅房而安岳。是副勅支應官也。罪在安岳郡而圖買。是安岳邑吏也。又兼內禁亂官拿問別樣嚴勘。罪取考律文。則大明律不應爲條有曰。凡不應得爲而爲之。事理重者。杖八十。制書有違條有曰。凡奉制書有所施行而違者。杖一百。名例。有曰二罪俱發。以重者論。大典通編推斷條有曰。犯私罪杖一百決杖。告身盡行追奪。雜令條有曰。王府決杖者。代以金贖云矣。金魯永從重論。杖一百收贖。告身盡行追奪。放。朴挺玉。慶尙前監司鄭昌順狀啓內。殺獄覆檢。事體至重。而謂有身病。推諉不進。事體所在。不可仍置。爲先罷黜。其罪狀。令攸司稟處。罪取考律文。則大明律檢驗屍傷不以實條有曰。凡檢驗屍傷。若牒到。托故不卽檢驗者。杖六十。大典通編推斷條有曰。犯私罪杖六十。奪告身一等。犯枉法受贓外。笞杖竝收贖云矣。朴挺玉。杖六十收贖。奪告身一等。放。李再靖。統制使柳鎭恒狀啓內。該鎭倉弊。始自丙戌。多年反作各穀。難於一時準捧。略略分數。以爲次次收殺之地。則爲邊臣者。固當十分警惕。留意充上。而民間反作各穀五百三十石零內。壬寅冬所捧。只是二十七石零。各年監色等所逋各穀一千二百二十七石零內。壬寅冬所捧。只是二百二十九石零。伊後三年之間。元無一包所捧。隨其分數之當捧。竝計耗條而仍復反作。致使莫重軍餉。一任其蕩盡無餘。糴法之解弛。邊備之疎虞。誠萬萬寒心。其罪狀。令攸司稟處。罪取考律文。則大典通編倉庫條有曰。還上反作守令。徒三年定配。又五年禁錮。推斷條有曰。犯私罪。杖一百以上。告身盡行追奪。同條有曰凡擬罪時。功臣子與孫杖流以下許贖云矣。李再靖。告身盡行追奪。徒三年定配。又五年禁錮。而再靖父尙俊。揚武原從功臣云。徒三年定配。以功臣子收贖。告身盡行追奪。又五年禁錮。放送。何如。傳曰。允。如有功議。各減一等。
정조 10년
丙午九月十六日辰時。上御重熙堂。右承旨入侍時。右承旨趙興鎭。記事官金孝建李崑秀尹行任。以次進伏訖。上曰。戶曹郞廳。使之待令。賤臣承命出傳。上曰。左承旨許遞。前望單子入之。待下批牌招察任。出榻敎命退。承史以次退出。
정조 10년
丙午九月十六日未時。上御重熙堂。承旨入侍時。左承旨趙興鎭。假注書金祖淳。記事官李崑秀尹行任。以次進伏訖。上曰。戶曹郞廳洪元燮。如已來待。入侍。賤臣承命出。與洪元燮偕入進伏。上曰。今夏禮葬時經費多入。勅行纔過而今又遭意外喪變。以今國用。萬無措手之道。戶曹財力蕩盡。此實可悶。今番則旣不設都監。汝須料量。凡百所入。務從省減。其外應入之物。皆以儲置給價爲之。以汝所見。經費當爲幾許耶。元變曰。姑未及料量。不能的指仰對。然旣不設都監。比前似當省減矣。命書榻敎曰。承旨前望單子入之。待下批牌招察任。賤臣承命出傳。命書傳敎曰。兵曹番次苟艱。參知聞有實𧏮。許遞。前望單子入之。待下批牌招察任。上曰。承旨朴天衡。代以柳誼出牌。賤臣承命出傳。以右副承旨洪義榮牌不進罷職傳旨。命書傳敎曰。只推。更爲牌招。上曰。右副承旨牌去來催促。賤臣承命出傳。仍命退。諸臣以次退出。
정조 10년
行都承旨蔡弘履坐。左承旨未差。右承旨趙興鎭坐。左副承旨李祖承坐。右副承旨洪義榮坐直。同副承旨孟至大坐直。注書金孝建仕一員未差。假注書金祖淳仕直。事變假注書朴瑞源仕。
정조 10년
蔡弘履啓曰。來二十一日。朝參日次。而以拜表相値。頉稟之意。敢啓。傳曰。知道。
정조 10년
洪義榮啓曰。來二十一日。輪對日次。而以拜表相値。頉稟之意。敢啓。傳曰。知道。
정조 10년
傳于蔡弘履曰。同副承旨入侍。
정조 10년
判府事徐命善。領敦寧洪樂性。左議政李福源。右議政金熤爲承候來待矣。傳于李祖承曰。入侍。
정조 10년
時原任閣臣。爲承候來待矣。傳于李祖承曰。入侍。
정조 10년
傳于孟至大曰。禮房承旨入侍。
정조 10년
以兵曹參議望筒。傳于孟至大曰。前參議仍任。
정조 10년
有政。吏批。判書兪彦鎬進。參判未差。參議徐鼎修內閣進。行都承旨蔡弘履進。以朴廣源爲副應敎。兵曹參議柳誼仍任事。承傳。兵曹參議單朴天衡。兵曹參知單柳誼。
정조 10년
趙興鎭啓曰。右邊捕盜大將趙圭鎭。以禁軍別將。明日龍虎營習陣。出去矣。所佩命召及大將牌傳令牌。何以爲之。敢稟。傳曰。仍佩往來。
정조 10년
以慶尙監司狀啓。南海縣令遭母喪事。傳于孟至大曰。令該曹口傳擇差。當日下送。
정조 10년
吏曹口傳政事。以閔心爀爲南海縣令。
정조 10년
傳于洪義榮曰。右副承旨入侍。
정조 10년
以明日方物看品處所。取稟。傳于孟至大曰。宣化門爲之。
정조 10년
持平李翼晉啓曰。臣庸愚譾劣。本不合於淸朝言責之任。而柏府除命。忽下於歸省先壠之日。華誥纔承。馹召繼降。臣感激恩造。怵畏義分。顚倒上來。章皇出肅。而第臣曾叨掌憲。揆以公格。勢難仍冒於見職。其何可一刻晏然乎。請命遞斥臣職。答曰。依啓。
정조 10년
丙午九月十七日初更五點。上御重熙堂。右副承旨入侍時。右副承旨洪義榮。假注書金祖淳。記事官李崑秀尹行任。以次進伏訖。命書傳敎曰。今番禮葬時。凡係畿邑擧行。値今災歲。豈可循例爲之乎。五月設都監時。猶且除之。況山地欲定於近京之地。葬需山役靷行時。各項應進排物種及支供等事。勿用甲申謄錄。一切除減。自京司從便擧行。無或以一事半事。貽弊民邑事。分付戶惠廳。仍令廟堂。行會本道。惕念擧行。義榮曰。明日方物看品處所。以何處爲之乎。上曰。以宣化門爲之。命退。承史以次退出。
정조 10년
行都承旨蔡弘履病。左承旨趙興鎭坐。右承旨李祖承坐。左副承旨徐龍輔坐直。右副承旨洪義榮坐直。同副承旨孟至大坐。注書金孝建仕一員未差。假注書金祖淳仕直。事變假注書朴瑞源仕。
정조 10년
孟至大啓曰。大司憲金頤柱未肅拜。執義李壽咸呈辭。掌令崔烜。持平宋民載俱在外。掌令李庚運疏批未下。持平一員未差。監察茶時之意。敢啓。傳曰。知道。大司憲聞有實𧏮。許遞。
정조 10년
趙興鎭啓曰。御營廳將官來言。令日本廳軍兵。日次私習云矣。敢啓。傳曰。知道。
정조 10년
孟至大啓曰。臣今日方物封裹進去。下直之意。敢啓。傳曰。知道。
정조 10년
傳于趙興鎭曰。惠堂畿伯入侍。
정조 10년
以忠淸監司新還上代捧事。令廟堂稟處事狀啓。傳于趙興鎭曰。依狀請施行事。回諭。
정조 10년
有政。吏批。判書兪彦鎬進。參判未差。參議徐鼎修牌不進。左承旨趙興鎭進。以朴奎淳爲持平。李師益爲假引儀。兼執義單李勉兢。
정조 10년
兵批。行判書李命植病。參判趙鼎鎭入直進。參議朴天衡病。參知柳誼未肅拜。右承旨李祖承進。副護軍單具明謙。副司直單洪明浩趙衍德李夔李翼晉。
정조 10년
以校理尹致性牌不進罷職傳旨。傳于李祖承曰。只推。
정조 10년
洪義榮。以弘文館言啓曰。校理尹致性。旣有只推之命。副修撰尹序東。自鄕上來。與新除授修撰申馥。竝卽牌招察任。何如。傳曰。允。
정조 10년
洪義榮。以禮曹左右相意啓曰。御覽方物還下白綿紙二百三十九卷。白細綿紬十八匹。紫細綿紬十匹。黃細綿紬七匹。白細苧布十二匹。黃細苧布九匹。極擇改備。其餘物種。一一看品。同爲封裹之意。敢啓。傳曰。知道。
정조 10년
孟至大。以禮曹言啓曰。以文臣殿講不通人禁推傳旨。傳曰。各於本司。能誦間入直。能誦後。草記替直事。命下矣。卽者承文院擧案以爲。副正字李德鉉。今始能誦云矣。敢啓。傳曰。替直。